१९६० से पहले ब्रिटेन में इक्का-दुक्का धनाढय छात्र ही भारत से ब्रिटेन में वकालत, अँग्रेज़ी साहित्य अथवा मेडिकल साइंस जैसे विषय पढ़ने आया करते थे, पर इनका ध्यान हिंदी के प्रचार प्रसार की ओर नहीं गया। साठवीं के दशक में एक बार फिर जार्ज हैरिसन, रिंगो स्टार, पॉल मेकाथी- हरे रामा हरे कृष्णा तथा अन्य वैदिक संस्थाओं ने हिंदी के उन्नयन में जाने-अनजाने बड़ी सहायता की। इन भारतीय संगीत-प्रेमियों के प्रभाव से ब्रिटेन में रहने वाले विभिन्न समुदाय के लोग काफ़ी संख्या में भारतीय संगीत और संस्कृति को जानने और सीखने के लिए भारतीय विद्या-भवन, मंदिरों, विश्वविद्यालय आदि संस्थाओं में जाने लगे। कुछ लोग तो हिंदी सीखने के लिए दिल्ली, बनारस और इलाहाबाद भी गए।